מספר פנימי: 543555
הכנסת התשע-עשרה

יוזמים:      חברי הכנסת	יריב לוין
					עליזה לביא
					מיקי רוזנטל
					נחמן שי
	
				פ/2074/19			

הצעת חוק לתיקון פקודת מסי העיריה ומסי הממשלה (פטורין) (פטור מארנונה לארכיון ציבורי), התשע"ד–2014

תיקון סעיף 5ג	1.	בפקודת מסי העיריה ומסי הממשלה (פטורין), 1938, בסעיף 5ג(ה), בסופו  יבוא:	
		"(12)	 ארכיון ציבורי כהגדרתו בחוק הארכיונים, התשט"ו–1955."	
דברי הסבר
פקודת מסי העיריה ומסי הממשלה (פטורין), 1938 (להלן – הפקודה), קובעת בסעיף 5ג(ה) רשימה של נכסים הפטורים מארנונה כללית או מאגרה, ובכלל זה כנסיה, מסגד או בית תפילה אחר, בית כנסת, מקווה, בית קברות, מוסד חינוך מוכר, מעון יום, מקלט לנשים מוכות, מעון לילדים ולנערות בסיכון ובמצוקה, מבנה המוחזק בידי תנועת נוער, מדרשה תורנית ציונית ליהדות וללימודי ארץ ישראל, מפעל מוגן, מסגרת יומית שעיקר ייעודה מתן שירות שיקום בתחום התעסוקה לנכי נפש ומסגרת יומית שעיקר ייעודה מתן אבחון, שיקום, טיפול או הכשרה לאנשים עם מוגבלויות. במסגרת פטורים אלה לא נכללו ארכיונים ציבוריים מוכרים.
בישראל קיימים ופועלים כיום 18 ארכיונים ציבוריים אשר קיבלו הכרה בהתאם להוראות חוק הארכיונים, התשט"ו–1955 ותקנות הארכיונים (תנאים לאישור ארכיונים ציבוריים והסדרים לניהולם), התשי"ח–1957. מרבית הארכיונים הציבוריים המוכרים פועלים תחת מוסדות הפטורים מתשלום ארנונה, כך לדוגמא: גנזך ויצמן, ארכיון מפלגת העבודה וכדומה. אולם, קיימים ארכיונים בודדים, כמו מכון ז'בוטינסקי ויד טבנקין, אשר פועלים באופן עצמאי, ואינם נהנים מפטור דומה. 
יחדיו, אוצרים הארכיונים הציבוריים המוכרים את המסד ההיסטורי והתרבותי של מדינת ישראל, והם כוללים חומרים נדירים וייחודיים בהיקף משמעותי, ומשמשים הן חוקרים בארץ ובעולם והן את הציבור הרחב באופן שוטף.
הפעלתו של ארכיון, לא כל שכן ארכיון ציבורי מוכר, כרוכה במאמצים רבים ובהוצאות ניכרות, בין היתר הואיל והחוק והתקנות מחייבים את הארכיון לעמוד באמות מידה ברורות וקפדניות. כך למשל, מחויב ארכיון ציבורי בפתיחת שעריו לציבור הרחב לצורך עיון ושימוש בחומר הארכיוני המופקד בו, וזאת בהתאם לתנאים שנקבעו לשם כך בתקנות; עליו להבטיח את השמירה על החומר הארכיוני המופקד בו מפני אש, גניבה, לחות ומזיקים אחרים בהתאם להוראות שנקבעו לשם כך; כמו כן מחויב ארכיון ציבורי בניהול רישום מסודר בדבר החומר הארכיוני המופקד בו, ועליו לדווח מדי שנה לגנזך המדינה בדבר אותו החומר. 
כך נאלצים אותם ארכיונים לפנות מדי תקופה בבקשות למתן פטורים מארנונה, אשר לעתים נענות באיחור או באופן חלקי בלבד, דבר המכביד על פעילות הארכיון. על מנת לסייע לארכיונים הציבוריים המוכרים בישראל לעמוד במחויבויות המוטלות עליהם ולאפשר להם להפנות את משאביהם לצורך ייעודם, מוצע בהצעת החוק להוסיף לרשימת הנכסים הפטורים מארנונה גם את הארכיונים הציבוריים המוכרים בישראל.

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ט בשבט התשע"ד – 20.1.14